**Lietuvos sporto universiteto veiklos vertinimo rekomendacijų įgyvendinimo eiga**

1. Ekspertų (vertinimo grupės), vertinusių Lietuvos kūno kultūros akademijos (nuo 2012 m. lapkričio 23 d. Lietuvos sporto universiteto) veiklą, vertinimo išvadose teigiama, kad Lietuvos sporto universitetas yra savikritiška aukštoji mokykla, pateikusi objektyvius savo veiklos vertinimus, tačiau savianalizės suvestinės rengimo metu per mažai dėmesio skyrusi konsultaciniam procesui*. Ekspertų vertinimo grupė rekomendavo Universitetui rengiant būsimas savianalizės suvestines daugiau vertinti konsultacinio proceso naudą ir į savianalizės rengimo procesą įtraukti įvairias suinteresuotas šalis, galinčias ir išreiškusias norą aktyviai ir sistemingai remti Lietuvos sporto universiteto misiją, viziją ir tikslus*. Vienas iš pirmųjų Universiteto darbų, gavus ekspertų vertinimo išvadas ir išnagrinėjus pateiktas rekomendacijas, Senate (2012 09 04) ir Taryboje (2012 09 06) patvirtinta Lietuvos sporto universiteto integruotos veiklos plėtros strategija 2012-2017 metams (toliau – *Integruotos veiklos strategija, IVS*). Rengiant šią strategiją buvo siekiama išplėsti konsultacinį procesą įtraukiant į darbo grupės sudėtį suinteresuotas šalis: studentus, absolventus, socialinius partnerius, tyrėjus, administracijos personalą (iš viso IVS rengime ir jos rengimo studijose dalyvavo 40 suinteresuotų asmenų) ir taip užtikrinti nuolatinį bendravimą su vidaus ir išorės suinteresuotais asmenimis, skatinti jų indėlį, skatinti visuotinio dalyvavimo procesuose kultūrą, kuri užtikrintų Universiteto pažangą. Strategija parengta pagal šiuolaikinius universitetų strategijų rengimo pasaulyje principus ir modelius, konsultuojant UAB „Civitta“ darbuotojams ir vienam iš geriausių pasaulyje strategijų rengimo ekspertui – Adizes institutui (<http://www.leaderexcel.com/best_ranking.html>). Strategija pateikta Lietuvos sporto universiteto tinklapyje, t.y. yra lengvai prieinama ne tik mūsų bendruomenei, bet ir visiems suinteresuotiems partneriams (<http://www.lkka.lt/apie-akademija/veikla-reglamentuojantys-dokumentai> ).

Sekant šios Strategijos rengimo ir pristatymo pavyzdžiu, Universitetas, rengdamas būsimas savianalizės suvestines, ir toliau vertins konsultacinio proceso naudą. Rengiant savianalizės suvestines bus siekiama labiau konsultuotis su bendruomene, numatyti dokumento pristatymo padaliniams datas bei grįžtamojo ryšio teikimo terminus. Atliekant savianalizę, atitinkamas jos dalis numatoma rengti ir svarstyti katedrose (mokslo sritis), studijų programų komitetuose (studijų, poveikio regionui sritis), Universiteto padaliniuose (Universiteto valdymo sritis) ir pan. Toks planas su aiškiomis datomis ir terminais bus iš anksto pateiktas viešai Universiteto bendruomenei ir Studijų kokybės vertinimo centrui.

**Rekomendacijos įgyvendinimo eiga: bus įgyvendinta atliekant institucijos savianalizę.**

1. Vertinimo grupė *rekomendavo strateginiam planavimui sukurti išsamesnes struktūras ir dokumentavimo tvarką, įskaitant aiškią strateginių planų įgyvendinimo ir poveikio atskaitomybės struktūrą ir sistemingą pokyčių valdymo stebėseną; svarbu užtikrinti nuolatinį bendravimą su vidaus ir išorės suinteresuotais asmenimis ir skatinti jų indėlį, taip pat skatinti visuotinio dalyvavimo procesuose kultūrą, kuri užtikrintų LSU pažangą.* Integruotos veiklos strategijoje, vadovaujantis Universiteto vizija, buvo išskirtos keturios pagrindinės strateginės kryptys. Viena iš jų – efektyvus valdymas – palaikančioji strateginė kryptis, veikianti kaip prielaida sėkmingam kitų strateginių krypčių įgyvendinimui (*žr. IVS, 19 psl*.). Šios strateginės krypties tikslas – profesionalus ir modernus organizacijos valdymas, užtikrinantis organizacijos lankstumą, gebėjimą prisitaikyti prie pokyčių ir tobulėti. Šios strateginės krypties vienas iš uždavinių –parengti strategijos įgyvendinimo stebėsenos ir vertinimo mechanizmą (*žr. IVS, 4.4. uždavinys, 41 psl.*). Uždavinys siekiamas šiomis priemonėmis: iki 2013 m. birželio mėnesio rengiama stebėsenos sistema, vertinimo sistema, kuriama pokyčių valdymo sistema. Integruotos veiklos strategijoje yra numatyti aiškūs tikslai, uždaviniai, priemonės, atsakingi asmenys, reikalingi ištekliai bei įgyvendinimo grafikas (*žr. IVS*). Be to, kiekvienai veiklai yra numatyti siektini rodikliai (siekiniai, standartai) (*žr. IVS, 6 skyrius, 23-25 psl*.). Remiantis Adizes instituto rekomendacijomis (*žr. „Lietuvos kūno kultūros akademijos optimalaus valdymo modelis“, parengtas pagal Adizes metodologiją, 2011*) IVS įgyvendinimo priežiūrai Rektoriaus įsakymu kiekvienais metais yra sudaromas Organizacijos vystymosi komitetas (OVK), į kurį įeina Universiteto bendruomenės įvairių padalinių atstovai (25 darbuotojai, iš jų 5 studentai) (*žr. Rektoriaus įsakymą, 2012 09 10*). OVK renkasi kartą per mėnesį ir išklauso darbinių grupių, sudarytų IVS uždaviniams įgyvendinti, atliktų darbų ataskaitas (lygina su numatytais IVS rodikliais, žr. 6 skyrių) bei teikia siūlymus Rektoriui formuoti reikalingas naujas darbines grupes (*žr. Rektoriaus įsakymus dėl darbinių grupių formavimo, 2012 10 22 ir 2012 11 26*).

Siekiant užtikrinti išsamesnes struktūras ir dokumentavimo tvarką, įskaitant aiškią strateginio plano įgyvendinimo ir poveikio atskaitomybės struktūrą ir sistemingą pokyčių valdymo stebėseną, Universitete Tarybos 2012 m. rugsėjo 6 d. sprendimu įsteigtas Kokybės valdymo ir akreditacijos centras, kurio pagrindinė funkcija – kokybės vadybos užtikrinimo sistemos sukūrimas, įdiegimas ir stebėsena. Ši sistema bus kuriama remiantis LST EN ISO 9001:2008 „Kokybės vadybos sistemos. Reikalavimai“ standartu, IWA 2:2007 „Kokybės vadybos sistema – ISO 9001 standarto taikymo švietimo organizacijoje rekomendacijos“ gairėmis bei Europos aukštojo mokslo kokybės užtikrinimo nuostatomis ir gairėmis (ESG). Sukurta kokybės vadybos sistema (numatoma įdiegti nuo 2013 05) atitiks ESG 1 dalies reikalavimus.

**Rekomendacijos įgyvendinimo eiga: bus įgyvendinta iki 2013 06**

1. Vertinimo grupė rekomendavo *peržiūrėti studentų klausimynus, atsižvelgiant į Studentų sąjungos pastabas, ir juos išplėsti taip, kad juose atsispindėtų parama studentams ir kiti Universiteto studijų ištekliai*. Šiai rekomendacijai įgyvendinti 2012 m. sausio 17 d. rektoriaus įsakymu Nr. 737-s „Dėl darbo grupės sudarymo“ buvo sudaryta darbo grupė, į kurią įėjo ir Studentų atstovybės atstovai. Darbo grupė parengė ir 2012 m. gegužės 31 d. Senatui pateikė tvirtinti „*Lietuvos sporto universiteto studentų požiūrio į studijų kokybę organizavimo ir vertinimo tvarką*“ bei naujai parengtus studentų apklausos klausimynus. Vienas klausimynas yra skirtas studentų mokymosi patirties analizei studijų moduliuose, o kitas yra skirtas analizuoti studentų požiūrį į studijų kokybę apskritai ir paramą studentams. Abu klausimynai parengti remiantis Aberdyno, Vusterio universiteto (Jungtinė Karalystė) bei kitų Vakarų Europos universitetų patirtimi. 2012 metų pavasario semestre klausimynai buvo pateikti studentams. Apklausos rezultatai pagal antrąjį klausimyną yra skelbiami viešai Universiteto tinklapyje (<http://www.lkka.lt/studijos/studiju-procesas/studiju-kokybe/studentu-apklausos-apie-studiju-kokybe-rezultatai>).

Be to, IVS išskirta strateginė kryptis – patrauklios studijų programos, kurios tikslas vykdyti šiuolaikiškas ir aktualias studijų programas bei pritraukti gabius ir motyvuotus studentus (*žr. IVS, 17* psl.). Šiai strateginei krypčiai įgyvendinti iškelti penki uždaviniai, vienas iš jų plėtoti vidinę studijų kokybės priežiūros ir karjeros stebėsenos sistemą (*žr. IVS, 21 psl*.), numatyti rodikliai (*žr. IVS, 24 psl*.) ir priemonės, šiam uždaviniui pasiekti: užtikrinti studentų mokymosi patirties stebėseną ir t.t. (*žr. IVS, 33 psl*.).

**Rekomendacijos įgyvendinimo eiga: įgyvendinta.**

1. Vertinimo grupė *rekomendavo atkreipti ypatingą dėmesį į sąveiką su administraciniu personalu ir išnaudoti jo įgūdžius ir patirtį siekiant geresnių rezultatų; anot vertintojų*, *profesionalaus ir specializuoto personalo centriniuose padaliniuose kvalifikacijos kėlimas ir jiems parengtas mobilumo planas prisidėtų prie studijų mokslinės ir administracinės veiklos veiksmingumo gerinimo visame Universitete*. Integruotos veiklos strategijoje patvirtinta strateginė kryptis „Efektyvus valdymas“, kurios vienas iš uždavinių – užtikrinti darbuotojų motyvaciją ir kompetenciją. Uždavinys įgyvendinamas šiomis priemonėmis: atnaujinama darbuotojų motyvacijos ir vertinimo sistema, diegiama darbuotojų kompetencijų tobulinimo sistema (iki 2013 12), skatinamas bendradarbiavimas ir bendruomeniškumas (*žr. IVS, 21 psl*.). Be to, gerinama valdymo kokybė: rengiamas žmogiškųjų išteklių plėtros planas (iki 2013 06), diegiama kokybės vadybos užtikrinimo sistema (iki 2013 05), siekiama užtikrinti vadovų vadybines kompetencijas (iki 2013 09) (*žr. IVS, 21 psl. ir 37, 38 psl*.).

**Rekomendacijos įgyvendinimo eiga: bus įgyvendinta iki 2013 09.**

1. Vertinimo grupė *pateikė rekomendaciją sukurti strategiją, kaip padidinti mokslinių tyrimų socialinių ir humanitarinių mokslų srityje kompetenciją ir publikacijas nacionaliniuose ir tarptautiniuose leidiniuose.* Anot ekspertų, norint padidinti kompetencijų ir nacionalinių bei tarptautinių publikacijų skaičių socialinių ir humanitarinių mokslų srityje, būtina gerinti infrastruktūrą. Tam būtina ieškoti išteklių ir kartu veiksmingiau ir našiau išnaudoti esamas laboratorijas. Vertinimo grupė siūlė Universitetui dar labiau specializuoti mokslinius tyrimus savo nišose, o ne plėsti jų plotį. Siekiant integruoti infrastruktūrą ir tyrėjus, sukurti tarpdisciplininiams tyrimams reikalingą terpę, kuri ypač skatintų atlikti tarptautinio lygio tyrimus, Lietuvos sporto universiteto Taryba restruktūrizavo Universiteto katedras (*iš devynių katedrų suformavo keturias, žr. Rektoriaus įsakymą 2011 09 16*). Be to, Universiteto Senatas patvirtino (2012 06 26) naujas integruotas Universiteto strategines mokslinių tyrimų kryptis (žr. <http://www.lkka.lt/node/875>), kurios yra labiau koncentruotos (specializuotos) į Universiteto misijos įgyvendinimą. LSU Senatas patvirtino (2011 06 22, nauja redakcija 2012 10 04) dėstytojo darbo krūvio planavimo ir apskaitos tvarką, kuri taip pat turėtų motyvuoti tyrėjus daugiau laiko skirti moksliniams tyrimams atlikti.

Integruotos veiklos strategijoje patvirtinta strateginė kryptis -„Universitetas - tarptautinis mokslo lyderis“. Šios krypties uždavinio „sutelkti lėšas mokslo kryptims, kuriose Universitetas galėtų užimti lyderio poziciją“ priemonė įgyvendinta, t.y. 2012 m. lapkričio 29 d. Senate patikslintos prioritetinės mokslo kryptys (žr. *IVS,* 21, 27 psl.). Siekiant padidinti mokslinių tyrimų socialinių ir humanitarinių mokslų srities kompetenciją ir publikacijas nacionaliniuose ir tarptautiniuose leidiniuose, 2012 m lapkričio 29 d Lietuvos sporto universiteto Senato posėdyje (protokolo Nr. 4) buvo patvirtintas Lietuvos sporto universiteto “Dėstytojų ir mokslo darbuotojų atestavimo ir konkursų pareigoms eiti organizavimo tvarkos aprašas”, kuriuo vadovaujantis socialinių ir humanitarinių mokslų srities atstovams, pretenduojantiems į profesoriaus pareigas pirmą kartą, fizinių, biomedicinos, technologijos mokslų srities reikalavimai taikomi nuo 2014 m., o visoms kitoms pedagoginėms pareigybėms (nepriklausomai nuo kadencijos) – nuo 2015 m. Be to, IVS yra numatytos tokios priemonės, kurios neabejotinai turėtų gerinti tyrimų tarptautinę kokybę. Būtent: sukurti pasiekimais paremtą mokslininkų motyvacijos sistemą (jau įgyvendinta); sukurti partnerių tinklą mokslinams tyrimams atlikti (iki 2014 09); sudaryti sąlygas mokslo talentams pritraukti ir puoselėti (iki 2013 01); sukurti efektyvų mokslo administravimo bei kokybės užtikrinimo mechanizmą (iki 2012 12); sukurti strategiją dėl humanitarinių ir socialinių mokslų tarptautiškumo didinimo (iki 2013 06) (*žr. IVS 27-30 psl.).*

**Rekomendacijos įgyvendinimo eiga: bus įgyvendinta iki 2014 09.**

1. Vertinimo grupė *rekomendavo tobulinti Kalbų centro paslaugas personalui ir studentams, kurie skelbia straipsnius tarptautiniuose leidiniuose, ir geriau informuoti apie tokias paslaugas*. Šiai rekomendacijai įgyvendinti patikslinti ir 2012 m. vasario 22 d. Rektoriaus įsakymu Nr. 52K patvirtinti Kalbų centro nuostatai, darbuotojų pareiginiai aprašai. Šiuo metu Kalbų centras aktyviai teikia mokslinių tekstų redagavimo paslaugas mokslininkams ir publikuojantiems studentams, vykdo anglų kalbos kursus Universiteto dėstytojams. Kalbų cento teikiamos paslaugos viešinamos Universiteto tinklapyje.

**Rekomendacijos įgyvendinimo eiga: įgyvendinta.**

1. *Vertinimo grupė rekomendavo sukurti centralizuotai prižiūrimą studentų priėmimo stebėsenos tvarką ir skatinti priemones, kovojant su studentų nubyrėjimu*. Atsižvelgiant į vertintojo grupės rekomendacijas Universitetas kreipėsi į Lietuvos aukštųjų mokyklų asociaciją bendrajam priėmimui organizuoti ir teikė siūlymus Švietimo ir mokslo ministerijai tvirtinant „Geriausiai vidurinio ugdymo programą baigusiųjų eilės sudarymo 2014 metais tvarkos aprašą“. Šiame apraše yra numatyta galimybė priimant abiturientus į Universiteto sporto krypties studijų programas vertinti ne tik stojančiųjų dalykines žinias, bet ir jų fizinį pasirengimą (40 proc. bendro balo). Universitetas kartu su Lietuvos kūno kultūros ir sporto departamentu prie LR Vyriausybės ir Švietimo ir mokslo ministerija yra įsipareigojęs parengti sportinių pasiekimų vertinimo sistemą.

Siekiant, kad studentai ir dėstytojai geriau komunikuotų bei siekiant aiškiau suprasti studentų lūkesčius ir laiku reaguoti į studentų studijų problemas, 2011 m. rugsėjo 8 d. ir 2012 m. rugsėjo 14 d. Rektoriaus įsakymais Nr. 94-s ir Nr.ISAK\_1/S kiekvienai studijų programai buvo sudaryti naujos sudėties studijų programų komitetai. Studijų programos komitetą sudaro studijų programos direktorius (iš viso paskirti 8 pirmosios pakopos ir 9 antrosios pakopos studijų programos direktoriai), kiekvieno kurso metiniai koordinatoriai (pirmosios pakopos studijų programai skirti 4 metiniai koordinatoriai, antrosios pakopos – 2 metiniai koordinatoriai) bei tarptautinis koordinatorius (iš viso pirmosios ir antrosios pakopos studijų programoms paskirta 17 tarptautinių koordinatorių). Direktoriai, metiniai ir tarptautiniai koordinatoriai palaiko glaudžius ryšius su studentais ir padeda jiems adaptuotis Universitete. Jų veiklos tikslas, pareigos ir atskaitomybė nustatyti pareigybės aprašuose.

Siekiant skatinti priemones, kovojant su studentų nubyrėjimu, IVS išskirta strateginė kryptis – kokybiškos ir patrauklios studijų programos. Šios krypties tikslas - vykdyti šiuolaikiškas ir aktualias studijų programas bei pritraukti gabius ir motyvuotus studentus (*žr. IVS, 17* psl.). Šiai strateginiai krypčiai įgyvendinti iškelti penki uždaviniai, vienas iš jų yra plėtoti vidinę studijų kokybės priežiūros ir karjeros stebėsenos sistemą (*žr. IVS, 21 psl*.), pritraukti gerai besimokančius ir sportui talentingus Lietuvos abiturientus *(žr. IVS, 21,32 psl.),* numatyti rodikliai (*žr. IVS, 24 psl*.) ir priemonės, šiam uždaviniui pasiekti: užtikrinti studentų mokymosi patirties stebėseną ir t.t (*žr. IVS, 33 psl*.). Be to, 2012 m. gegužės 31 d. Senate patvirtinta „*Lietuvos sporto universiteto studentų požiūrio į studijų kokybę organizavimo ir vertinimo tvarka*“ bei patikslinti studentų klausimynai, kuriuose dėmesys skiriamas studentams teikiamų paslaugų ir kitų mokymo išteklių kokybei.

2012 m. spalio 22 d. Rektoriaus įsakymu Nr. ISAK311/P buvo patvirtinta darbo grupė, kuri parengė Studijų kokybės užtikrinimo nuostatus. Nuostatai bus tvirtinami Senate 2013 m. sausio mėn. Šie nuostatai buvo parengti remiantis pažangių Vakarų Europos universitetų patirtimi. Jų pagrindinis tikslas – vykdant studentų mokymosi patirties stebėseną, užtikrinti studijų kokybės priežiūrą ir nuolatinį jos gerinimą. Manome, kad visos šios priemonės mažins studentų nubyrėjimą ir derins studentų lūkesčius su studijomis.

Taip pat norime atkreipti dėmesį, kad pagal MOST‘os atliktą Universiteto realiųjų išteklių vertinimo analizę, dėl nepažangumo nutraukusių studijas studentų skaičiaus ir bendro studentų skaičiaus santykis atitinka nustatytus reikalavimus.

**Rekomendacijos įgyvendinimo eiga: bus įgyvendinta nuo 2013 09.**

1. Siekiant įgyvendinti vertintojų grupės rekomendaciją, *sukurti mechanizmus, kuriais būtų skatinamas ir stebimas Universiteto poveikis vietos bendruomen*ei, IVS patvirtinta strateginė kryptis – Lietuvos sporto universiteto identiteto vystymas. Šios krypties vienas iš uždavinių - parengti Universiteto poveikio šaliai ir regionui stebėsenos ir vertinimo mechanizmą, įsteigti socialinių partnerių forumą arba klasterį (žr. *IVS*, 21, 37 psl.). Uždaviniui įgyvendinti numatytos priemonės: iki 2013 m. gruodžio mėnesio parengti Universiteto poveikio šaliai ir regionui stebėsenos ir vertinimo sistemas, įsteigti socialinių partnerių forumą arba klasterį. Įvertinant LSU poveikį Lietuvos visuomenei remsimės Europos sąjungos patvirtintais mechanizmais ir kriterijais dėl universitetų poveikio regionui nustatymo (*Connecting Universities to Regional Growth: A Practical Guide, 2011;* [*http://ec.europa.eu/regional\_policy/sources/docgener/presenta/universities2011/universities2011\_en.pdf*](http://ec.europa.eu/regional_policy/sources/docgener/presenta/universities2011/universities2011_en.pdf)*).* Šiuo metu Universiteto tinklapyje (<http://www.lkka.lt/node/1324>) yra pateikiami visi socialiniai partneriai, su kuriais Universitetas yra sudaręs bendradarbiavimo sutartis. Tai yra pradžia socialinių partnerių forumo steigimui.

**Rekomendacijos įgyvendinimo eiga: bus įgyvendinta iki 2013 12.**

1. Vertinimo grupė Universiteto veiklos vertinimo išvadose akcentavo dvi pagrindines silpnybes ir siūlė nedelsiant jas spręsti, t.y.:
2. *įgyvendinti pokyčius, apie kuriuos sakoma, kad jie „vyksta“ ir kurių įgyvendinimo terminas jau yra praėjęs bei sukurti tinkamus mechanizmus ir tvarką pokyčių įgyvendinimo pažangai sekti ir įgyvendinimo tikslingumui bei veiksmingumui stebėti.* Šioms rekomendacijoms įgyvendinti Lietuvos sporto universiteto taryba patvirtino Lietuvos sporto universiteto integruotos veiklos plėtros strategiją 2012-2017 metams, strategijoje iškeltiems uždaviniams įgyvendinti paskyrė atsakingus padalius ir asmenis, patvirtino naują LSU valdymo struktūrą (patvirtinta 2012 09 06). Taip pat IVS numatyta sukurti mechanizmus pokyčių pažangai sekti, įgyvendinimo tikslingumui bei veiksmingumui stebėti. Numatoma iki 2013 birželio mėn. patikslinti IVS stebėsenos sistemą, patikslinti IVS vertinimo sistemą bei patobulinti pokyčių valdymo sistemą (*žr. IVS, 41 psl.).* Dabartiniu metu šie procesai yra valdomi pagal Adizes metodologiją (žr. 2 rekomendaciją).

**Rekomendacijų įgyvendinimo eiga: bus įgyvendinta iki 2013 06.**

1. *Trečioji rekomendacija: išsamiai dokumentuoti įgyvendinimo ir stebėsenos tvarką, įskaitant aiškius atskaitomybės lygmenis.* Tai yra nuolatos daroma ir toliau numatyta tai tobulinti. Įsteigtas Kokybės valdymo ir akreditacijos centras, diegiama ISO 9001 kokybės priežiūros sistema.

**Rekomendacijos įgyvendinimo eiga: bus įgyvendinta iki 2013 06.**

1. *Vertinimo grupė rekomendavo atlikti šiuos darbus, kurie numatyti IVS: 1) įdiegti kokybės vadybos sistemos pagrindus* (2012 m. rugsėjo 6 d. Tarybos sprendimu įsteigtas Kokybės valdymo ir akreditacijos centras, kurio vienas iš artimiausių uždavinių įdiegti iki 2013 gegužės mėn. kokybės vadybos užtikrinimo sistemą); *2) parengti žmogiškųjų išteklių plėtros strategiją ir įgyvendinimo planą* (IVS tai numatyta pasiekti iki 2013 06); *3) parengti darbo krūvio paskirstymo modelį/tvarką* (patvirtinta 2011 06 22, nauja redakcija 2012 10 04 Senate; žr. Lietuvos sporto universiteto dėstytojo darbo krūvio planavimo ir apskaitos tvarką); *4) parengti nuotolinio mokymo modulius, kurie pradėtų veikti nuo 2012* (2012 m. rugsėjo 27 d. Senato studijų komisijoje patvirtinta Nuotolinių studijų plėtros koncepcija, dalis studijų modulių yra parengti dėstyti nuotoliniu būdu; IVS numatyta tai užbaigti iki 2013 09; IVS šio uždavinio įgyvendinimui skirtas didelis dėmesys, *žr. IVS 35 psl*.); *5) įsteigti centrinę Karjeros tarnybą* (2011 m. birželio 29 d. Tarybos sprendimu įsteigtas Rinkodaros ir karjeros centras); 6) *investuoti į Tarptautinių ryšių skyriaus personalo patirtį ir žinias, kurios leistų padidinti LSU sėkmę teikiant paraiškas nacionaliniam, Europos ir tarptautiniam finansavimui.* Tarptautinių ryšių skyriaus darbuotojams yra sudarytos sąlygos tobulinti profesinę kvalifikaciją stažuotėse, kvalifikacijos kėlimo kursuose ir t.t. Be to, 2012 m. rugsėjo 6 d. Tarybos sprendimu įsteigtas Strateginio valdymo skyrius (jame dabar dirba 8 darbuotojai), kurio funkcijos teikti profesionalias centralizuotas paslaugas rengiant paraiškas mokslinių tyrimo ir eksperimentinės plėtros finansavimui gauti ne tik Lietuvoje, bet ir visame pasaulyje.

**Rekomendacijų įgyvendinimo eiga: bus įgyvendinta iki 2013 06.**

1. Pabaigoje Vertinimo grupė pastebėjo, kad *„laikas vertinimui yra parinktas netinkamai: vyksta pokyčiai, kurie yra tik įvardijami, bet jie dar neįgyvendinti; nėra daugelio planuojamų pokyčių dokumentacijos“.* Manome, kad nuo vertinimo grupės atvykimo LSU atlikto daug darbų/pokyčių, kurie leidžia aiškiau suprasti, kaip efektyviai yra įgyvendinama LSU misija. Būtent:
2. Patvirtintas Lietuvos kūno kultūros akademijos darbuotojų darbo apmokėjimo tvarkos aprašas (patvirtinta Taryboje 2011 01 17);
3. Restruktūrizuotos LSU katedros ir fakultetai (patvirtinta Taryboje 2011 06 29);
4. Įsteigta Fizinio aktyvumo ir epidemiologijos laboratorija bei įsteigtas Judesių fundamentaliųjų ir klinikinių tyrimų centras (patvirtinta Taryboje 2011 06 29);
5. Remiantis ekspertų bei Švietimo ir mokslo ministro rekomendacijomis, patvirtinta Lietuvos sporto universiteto dėstytojo darbo krūvio planavimo ir apskaitos tvarka (patvirtinta Senate 2011 06 22, nauja redakcija 2012 10 04); 2012-2013 mokslo metų krūvis suplanuotas vadovaujantis šia tvarka.
6. Patvirtinta Lietuvos kūno kultūros akademijos tarpdalykinių studijų organizavimo tvarka (patvirtinta 2011 09 29 Senate);
7. Siekiant akademinio integralumo ir plėtojant akademinę kultūrą, patvirtintas Lietuvos sporto universiteto akademinės ir profesinės etikos kodeksas bei Lietuvos sporto universiteto akademinės ir profesinės etikos komisijos veiklos nuostatai (patvirtinta Senate 2012 03 01); Lietuvos sporto universiteto akademinės ir profesinės etikos kodeksas (<http://www.lkka.lt/apie-akademija/veikla-reglamentuojantys-dokumentai>) bei Universiteto akademinės ir profesinės etikos komisijos veiklos nuostatai (<http://www.lkka.lt/studijos/studiju-procesas/akademines-ir-profesines-etikos-komisija>) nuo 2012 03 01 skelbiami viešai.
8. Patvirtinti Lietuvos kūno kultūros akademijos Senato studijų komisijos nuostatai (pakeitimai patvirtinti 2012 03 01 Senate);
9. Siekiant akademinio sąžiningumo, kad studentų kursiniai ir baigiamieji darbai būtų vertinami dvigubai akluoju būdu (anonimiškai), patvirtinti Pirmosios pakopos studijų kursinių ir baigiamųjų darbų rengimo bei gynimo reglamento pakeitimai (patvirtinta 2012 04 30 Senate);
10. Siekiant akademinio sąžiningumo, kad studentų baigiamieji darbai būtų vertinami dvigubai akluoju būdu (anonimiškai), patvirtinti Antrosios pakopos studijų baigiamųjų darbų rengimo bei gynimo reglamento pakeitimai (patvirtinta 2012 04 30 Senate);
11. Įgyvendinant nacionalinę ECTS koncepciją ir kompetencijomis grįstas studijas patvirtintas Bendrojo universitetinio lavinimo, užsienio kalbos, refleksijos, praktikos ir baigiamųjų darbų koncepcijos įgyvendinimo bendrųjų reikalavimų aprašas (patvirtintas 2012 04 30 Senate);
12. Patvirtinta Lietuvos kūno kultūros akademijos studentų požiūrio į studijų kokybę organizavimo ir vertinimo tvarka (patvirtinta 2012 05 31 Senate);
13. Suformuotos naujos ir labiau fokusuotos LSU mokslinių tyrimų prioritetinės kryptys (patvirtinta Senate 2012 06 26);
14. Patvirtintas Lietuvos kūno kultūros akademijos studijų reglamentas (pakeitimai patvirtinti 2012 06 26 Senate);
15. Įgyvendinant nacionalinę ECTS koncepciją ir kompetencijomis grįstas studijas, atnaujinti ir patvirtinti visų pirmosios pakopos studijų programų aprašai (patvirtinti 2012 06 26 Senate);
16. Įgyvendinant nacionalinę ECTS koncepciją ir kompetencijomis grįstas studijas, atnaujinti ir patvirtinti visų antrosios pakopos studijų programų aprašai (patvirtinti 2012 06 26 Senate);
17. Parengta ir pavirtinta išsami ir šiuolaikiška LSU Integruotos veiklos strategija (2012-2017), kurioje išryškinta nauja misija, vizija ir strateginės veiklos kryptys (patvirtinta Senate 2012 09 04 ir Taryboje 2012 09 06);
18. Patvirtinta LSU valdymo tobulinimo koncepcija ir patvirtintas Strategijos valorizacijos planas (patvirtinta Senate 2012 09 04 ir Taryboje 2012 09 06);
19. Patvirtinta nauja LSU valdymo struktūra (patvirtinta Senate 2012 09 04 ir Taryboje 2012 09 06);
20. Įsteigti Kokybės valdymo ir akreditacijos centras, Strateginio valdymo skyrius, Rinkodaros ir karjeros centras (patvirtinta Senate 2012 09 04 ir Taryboje 2012 09 06);
21. Parengtas ir priimtas LSU optimalaus valdymo modelis pagal Adizes metodologiją (Rektorius įsakymu sudarytas Organizacijos vystymosi komitetas, 2012 09 10);
22. Lietuvos sporto universiteto nuotolinių studijų koncepcija (patvirtinta Senato studijų komisijos 2012 09 27);
23. Patvirtintas Dėstytojų ir mokslo darbuotojų atestavimo ir konkurso pareigoms eiti organizavimo tvarkos aprašas (patvirtinta Senate 2012 10 29);
24. Lietuvos Respublikos Seimas vietoj Lietuvos kūno kultūros akademijos įsteigė Lietuvos sporto universitetą (2012 m.).
25. Siekiant tobulinti studijų kokybę, atsižvelgiant į ekspertų pateiktas Lietuvos sporto universiteto veiklos vertinimo išvadas bei Valstybinio audito ataskaitos pastabas, kaip organizuojamas studijų programų rengimas ir vertinimas, parengti šie dokumentų projektai, kurie bus tvirtinami Senate:
26. Lietuvos sporto universiteto studijų programų kaitos planas 2013-2017 metams (tvirtinamas iki 2013 06);
27. Lietuvos sporto universiteto studijų rezultatų vertinimo tvarka (tvirtinama iki 2013 02);
28. Lietuvos sporto universiteto nuotolinių studijų įgyvendinimo tvarka (tvirtinama iki 2013 03);
29. Lietuvos sporto universiteto studijų kokybės užtikrinimo nuostatai (tvirtinama iki 2013 03).
30. Lietuvos sporto universiteto poveikio regionui skatinimo ir stebėjimo tvarka (tvirtinama iki 2013 07).

Vadovaujantis LR mokslo ir studijų įstatymo 41 straipsniu studijų kokybės užtikrinimui svarbūs dokumentai ir objektyvūs studijų kokybės rodikliai nuo 2012 m. spalio mėn. yra skelbiami viešai Universiteto tinklapyje (<http://www.lkka.lt/studijos/studiju-procesas/studiju-kokybe/studentu-apklausos-apie-studiju-kokybe-rezultatai>).

1. **Apibendrinimas:** LSU akademinė bendruomenė atsakingai vertino ekspertų pateiktas rekomendacijas ir pradėjo intensyviai jas įgyvendinti. Manome, kad iki šios dienos esame įgyvendinę apie 90 procentų rekomendacijų. Ir per 2013 metus galutinai įgyvendinsime ekspertų pateiktas pastabas ir toliau tobulinsime LSU optimalaus valdymo mechanizmus, modelius ir strategijas, kokybės užtikrinimo mechanizmus, kad būtų galima su didesne tikimybe prognozuoti pilnai neprognozuojamus Lietuvos ir viso globalaus pasaulio iššūkius aukščiausio lygio mokslui, studijoms ir eksperimentinei plėtrai. Dar kartą esame labai dėkingi vertinimo grupei už pateiktas esmines pastabas ir Studijų kokybės vertinimo centrui už geranorišką pagalbą jas taisant ir tobulinant LSU veiklas.

2012 12 10

LSU rektorius

Albertas Skurvydas